J. Brocka, poslanec: (2008-06-25):
V minulom roku sme sa počas uhorkovej sezóny zaoberali kauzou Privilégium. Ja len jednou vetou pripomeniem, určite si pamätáte, bola to kauza neodôvodnenej dotácie, ktorú udelila vaša pani ministerka ľuďom privilegovaným, ľuďom z pozadia strany SMER. Nešlo o veľa. Bolo to pár miliónov korún, ale išlo to tak ďaleko, že sme mali mimoriadnu schôdzu a dokonca sme pani ministerku odvolávali. Ja si nemyslím, že to sú vyhodené peniaze do vzduchu, ak sa stretnú poslanci na mimoriadnej schôdzi Národnej rady a sa zaoberajú škandálom a nehoráznosťou. Tak ako to bolo minulý rok, myslím si, že tento rok je ten škandál oveľa, oveľa väčší. Dnes lietajú vo vzduchu stovky miliónov, dámy a páni, nie milióny. Ak si pán predseda vlády myslí, že veď štát o nič neprišiel, že to neboli peniaze zo štátneho rozpočtu, teda tie, ktoré získali tí, ktorí na tom biznise zarobili, tak vám musím povedať, že to na veci nemení, ak vám nikto nič neukradol, že ak inému ukradol alebo iným ukradol, že nie je zlodej. Ale konkrétne, zvolali sme mimoriadnu schôdzu kvôli pánu ministrovi Počiatkovi. Keď vyšlo najavo jeho nehorázne, ale musím povedať, že to sú výroky a výrazy, ktoré ani nie sú moje, ja už ich len preberám od vášho predsedu vlády, nehorázne stretnutie Jána Počiatka na jachte s predstaviteľmi J & T, Robert Fico vtedy povedal: „Verejne odsudzujem nemorálne správanie ministra financií.“ Dámy a páni, naozaj takéto silné slová na adresu svojho ministra od predsedu vlády na Slovensku ešte nezazneli. A verejnosť, myslím tých všetkých slušných ľudí, oprávnene čakali prísnu sankciu. Nielen žltú kartu, to je smiešne. To je smiešne v tomto prípade. Aj za Kresťanskodemokratické hnutie opäť vyjadrujem veľké sklamanie, že Robert Fico neodvolal okamžite ministra financií. Jeho prepojenie na finančné skupiny v pozadí strany SMER sú škandálom a dostatočným dôvodom na jeho odchod, na jeho odstúpenie, na jeho odvolanie z funkcie. Preto sme ho k tomu vyzvali minulý týždeň, a preto sme sa podpísali pod zvolanie mimoriadnej schôdze. Je zaujímavé, že sám minister financií si uvedomoval, že to nebola maličkosť, keď – a veď preto ponúkol svoju demisiu predsedovi vlády. A je ešte zaujímavejšie, že predseda vlády jemu nevyhovel, ale keď si to želali páni z J & T, aby pán Počiatek bol ďalej ministrom, Robert Fico im vyhovel. No a to považujem za rovnaký škandál a nehoráznosť, ako Robert Fico podľahol tlaku lobistov, ktorí stoja za ministrom financií, ktorí stoja za stranou SMER. Dámy a páni, to neodbočím, keď poviem, že Robert Fico je v podstate slabý premiér. On týmto len ukázal, kto je skutočným pánom v tejto krajine. Dámy a páni, do pondelka to bol škandál ministra financií. Od pondelka je toto škandál Roberta Fica. Robert Fico zlyhal ako predseda vlády. Musím povedať, že mu medvediu službu urobili páni z J & T tou svojou tlačovou konferenciou, ale urobili medvediu službu aj ministrovi Počiatkovi. Ja si myslím, že predseda vlády Robert Fico doteraz a dovtedy blafoval, keď rozprával, ako bude do 24 hodín konať po pochybení svojho ministra, že on bude konať, ako keby on rozhodoval. Tu už dávno rozhoduje niekto úplne, úplne iný. Dámy a páni, akcionári firmy vlastne od samého počiatku. SMER je tá firma. Postupne z tieňa vystupujú ďalší rozhodujúci akcionári, najprv Široký, a nebudem pokračovať v ich vymenúvaní, môžete si to prečítať v dennej tlači. Táto kauza sa v čase vyvíja. Alebo inak, tento škandál v čase rastie. Vyvíja sa veľmi zaujímavým spôsobom. Najprv to bol problém ministra Počiatka, myslím týmto jeho nešťastné stretnutie s pánmi v Monaku na jachte. A vtedy sme sa po tejto informácii všetci zhodli na komentovaní a hodnotení toho jeho stretnutia od premiéra Fica počnúc cez podpredsedu Čaploviča, cez koaličných partnerov pána Kovarčíka či Jureňu, cez odbornú verejnosť či cez opozičných partnerov, cez médiá, cez celú verejnosť. Po tých výrokoch Roberta Fica, že verejne odsudzuje ministra Počiatka, no jednoducho každý normálny človek predpokladal, že iné ani nemôže nastať, že minister Počiatek musí odstúpiť alebo musí byť odvolaný. Dnes však vidím, že predsedovi vlády vadilo niečo úplne, úplne iné ako tým ostatným. Predsedu vlády minister Počiatek naštval tým, že pokazil imidž jeho vlády. Jeho vlády, ktorá sa tu doteraz prezentovala ako vláda chudobných. (Potlesk.) A to je Ficov najväčší problém. A to ešte nevieme, ako tam ten minister financií do toho Monaka letel. Či letel súkromným tryskáčom, alebo nejako inak, na balóne. Viete si vy predstaviť, že predsedovi vlády vadí to, že mu pokazil imidž v takejto „facine“. Dámy a páni, ťažko sa robí imidž chudobnej vlády s ľuďmi, ktorých má Fico v tíme. Veď oni sú všetci veľmi, veľmi bohatí ľudia. Oni vlastne, oni sa ani nemuseli obetovať, aby slúžili cez verejné funkcie ľuďom, svojim voličom. Oni sú vlastne vo vláde preto, aby rozmnožovali svoje bohatstvo a svoj majetok. Toto je pravý obraz Ficovej vlády. (Potlesk.) Musím povedať, že po nešťastnej tlačovke predstaviteľov J & T, kde sa nechali počuť, že ich spoločnosť je proti odvolaniu ministra Počiatka, že táto kauza je naozaj už kauzou o Robertovi Ficovi, a musím súhlasiť s tými z vládnej koalície, ktorí čítali, že ten náš podnet na odvolanie ministra, že je už starý, naozaj. Už teraz by sme mali dôvod na odvolanie rovno predsedu vlády. Dámy a páni, na začiatku bolo podozrenie z úniku dôverných informácií, teraz je podozrenie oveľa, oveľa väčšie, že predseda vlády je rukojemníkom kohosi, že pri rozhodovaní o najzásadnejších veciach je neslobodný. Odvolávame ministra, takže zase sa musím vrátiť k ministrovi. Pán minister, môžeme ušetriť nejaké prostriedky daňových poplatníkov tak, ako to chcel a želá si predseda parlamentu. Stačí, keď teraz odstúpite a môžeme odísť. Mohla by tým vaša kauza skončiť, ale z vôle a z rozhodnutia premiéra sa tá kauza len zamotáva a zväčšuje. A preto dovoľte, aby som sa obrátil, dámy a páni, aj na vás ako na občanov, nedajte sa klamať rečami o sociálnom štáte. Táto vláda nie je vládou chudobných. Vláda Roberta Fica dala nedávno zarobiť jednej bohatej skupine ďalšie stovky miliónov, ale vám ostatným navrhuje zvýšiť prídavky na vaše deti o 30 Sk. Ani nie o euro, dámy a páni, a to ja považujem od sociálne orientovanej vlády za hanbu. Dámy a páni, to dnes nestačí ani na kúpu jedného chleba. Bublina o sociálnom štáte Roberta Fica v pondelok večer spľasla a myslím si, že minister Počiatek má istú poľahčujúcu okolnosť, že on prispel k prasknutiu tej bubliny, on prispel k tomu, že sa tá pravda takto odhalila. Poľahčujúca okolnosť, to je terminológia pre iných, a preto aj pán Horváth, keď tu kládol otázky opozícii, chcem vás poprosiť, aby ste sa obrátili so svojimi otázkami na tých, ktorí toto, čo vás zaujíma, majú vyšetriť, my sme parlament. A ja, dovoľte, aby som len zopakoval za poslancov Kresťanskodemokratického hnutia, že minister Počiatek by aj tak nemal byť ďalej ministrom, a preto budeme všetci hlasovať za jeho odvolanie. Ďakujem za vašu pozornosť. (Potlesk.)